Angajații magazinelor de electronice și electrocasnice din cele două mall-uri din Sibiu s-au reîntors astăzi la lucru, în urma unei noi Ordonanțe Militare care a și fost publicată în Monitorul Oficial. ”Nu e normal ce se întâmplă. Anunțăm că băgăm armata pe străzi, dar deschidem magazinele din mall. Sunt oameni în vârstă care cumpără câte ceva din Carrefour, din Kaufland, pe urmă intră în magazinele de electronice să-și mai piardă timpul, nu e normal. Nu e vorba doar de asta, dar noi trebuie să asigurăm consiliere oamenilor. Vor să le arătăm cum funcționează un telefon, un radio, orice, le dăm din mână în mână, nu există distanță de siguranță. Ordinul nu respectă absolut nimic din contextul zilelor pe care le trăim. Avem pe de-o parte un discurs agresiv, în care spunem că situația e gravă și toți oamenii sunt îndemnați să stea acasă și pe de altă parte deschidem magazine în mall. Ceva nu se leagă și consecințele vor fi suportate de noi toți, nu doar de un președinte sau de un ministru de interne”, spun angajații.

Declarația ministrului de Interne

Magazinele din mall-uri de optica medicală și cele care vând produse electronice și electrocasnice și la domiciliu vor fi redeschise, a anunțat aseară ministrul Afacerilor Interne, Marcel Vela. "Suspendarea temporară a activității comerciale - potrivit alineatului 1 de la articolul care restrânge activitatea în mall-uri, ca să zic așa, centrele comerciale, - nu se aplică vânzării produselor produselor electronice și electrocasnice de către operatorii economici care asigură și livrarea la domiciliul sau sediul cumparatorului, cât și vânzarea produselor și serviciilor de optică medicală", a precizat Vela, într-o declarație susținută marți seară, după ora 22:00, de la sediul MAI.

Articolul referitor la mall-uri:

"Art 13 - (1) După alineatul (2) al articolului 2 din Ordonanța militară nr.2/2020 privind măsuri de prevenire a răspândirii COVID -19, publicată în Monitorul Oficial al României, Partea I, nr. 232 din 21 martie 2020, se introduce un nou alineat, alin.(21), cu referire la activități permise în centrele comerciale, cu următorul cuprins:

(21) Suspendarea temporară a activității comerciale potrivit alin.(1) nu se aplică:

a) vânzării produselor electronice și electrocasnice de către operatorii economici care asigură livrarea la domiciliul/sediul cumpărătorului; b) vânzării produselor și serviciilor de optică medicală.

(2) Măsurile prevăzute la alin.(1) se aplică începând cu data publicării prezentei ordonanțe militare în Monitorul oficial al României, Partea I".

Suspendarea temporară a activității în mall-uri a fost instituită prin ordonanță militară numărul 2, emisă sâmbătă, 21 martie.

În respectivul text mai sunt exceptate și magazinele alimentare, veterinare, farmaciile și serviciile de curățătorie.